Праз амаль два стагоддзі, у 1980 годзе, калі ўся савецкая краіна рыхтавалася да Алімпіяды ў Маскве, у Гомельскі абласны краязнаўчы музей зайшоў наведвальнік. Сціпла дастаў і паклаў перад навуковымі супрацоўнікамі масіўнае срэбнае ўпрыгожванне часоў Кіеўскай Русі. Яшчэ большым было здзіўленне работнікаў музея, калі высветлілася, што такіх шыйных грыўняў у яго нямала. Толькі пакуль ён пакінуў іх дома. Просты брыгадзір паляводаў з вёскі Казіны Рог Буда-Кашалёўскага раёна Дзмітрый Юрцаў наткнуўся на ўсё гэтае багацце падчас працы. Сельскі працаўнік паказаў знойдзенае свайму сваяку, які працаваў у міліцыі. Калі высветлілі, што гэтая знаходка мае гістарычную каштоўнасць, вырашылі аддаць яе ў музей.